Биографија

Тамара Вережан рођена је у Новом Саду, где је завршила Гимназију „Исидора Секулић“ са одличним успехом. Основне академске студије француског језика и књижевности завршила је на Филозофском факултету Универзитета у Новом Саду, након чега је стекла искуство у настави француског и енглеског језика. На Факултету за правне и пословне студије „Др Лазар Вркатић“ је завршила основне и мастер академске студије енглеског језика и стекла звање мастер филолог англиста. Мастер рад посветила је истраживању утицаја модела „Великих пет“ црта личности на избор и примену стратегија учења страног језика.

Докторске студије (смер Језик и књижевност) на Филозофском факултету Универзитета у Новом Саду уписала је 2021. године. Истраживачки фокус усмерава првенствено на област примењене лингвистике тј. методике наставе. Неке од тема којима се бави су корективна повратна информација у настави, проблеми усвајања когната, тј. правих и лажних парова у општем енглеском и пословној терминологији, стратегије учења језика, саморегулација, као и гејмификација, употреба дигиталних технологија и вештачке интелигенције у учењу и настави енглеског као страног језика. Активно учествује у стручној и научној заједници. Презентује радове на домаћим и међународним конференцијама и објављује у научним часописима.

Професионално искуство гради у области наставе енглеског и француског језика и превођења. У Високој пословној школи струковних студија у Новом Саду у звање наставника страног језика за ужу област Пословни језик – француски изабрана је 2016. године, а за ужу област Пословни језик – енглески 2021. године. Тренутно изводи наставу (вежбе) из области пословног енглеског. Коауторка је приручника за енглески језик у издању Високе пословне школе. У оквиру професионалног усавршавања похађала је програме у земљи и иностранству (ELTA, SOL Devon и др.), а коаутор је радионице Gamify your language course in 6 steps. Бави се креирањем педагошких материјала, укључујући дигиталне ресурсе.